CELEX: 32012R0920
Language: lt
Date: 2012-10-04 00:00:00
Title: 2012 m. spalio 4 d. Komisijos įgyvendinimo reglamentas (ES) Nr. 920/2012, kuriuo uždraudžiama su Kipro vėliava plaukiojančių arba Kipre registruotų ir Atlanto vandenyne į rytus nuo 45° vakarų ilgumos bei Viduržemio jūroje ilgosiomis ūdomis paprastuosius tunus žvejojančių laivų žvejybos veikla

9.10.2012   
            
            
               LT
            
            
               Europos Sąjungos oficialusis leidinys
            
            
               L 274/18
            
         KOMISIJOS ĮGYVENDINIMO REGLAMENTAS (ES) Nr. 920/2012
   2012 m. spalio 4 d.
   kuriuo uždraudžiama su Kipro vėliava plaukiojančių arba Kipre registruotų ir Atlanto vandenyne į rytus nuo 45° vakarų ilgumos bei Viduržemio jūroje ilgosiomis ūdomis paprastuosius tunus žvejojančių laivų žvejybos veikla
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, (1) ypač į jo 36 straipsnio 2 dalį,
   kadangi:
   
               (1)
            
            
               2012 m. sausio 17 d. Tarybos reglamente (ES) Nr. 44/2012, kuriuo nustatomos 2012 m. tam tikrų žuvų išteklių ir žuvų išteklių grupių, dėl kurių vedamos tarptautinės derybos ar kuriems taikomi tarptautiniai susitarimai, žvejybos galimybės, taikomos ES vandenyse ir ES laivams tam tikruose ne ES vandenyse (2), nustatytas paprastųjų tunų kiekis, kurį 2012 m. Europos Sąjungos žvejybos laivai gali sužvejoti Atlanto vandenyne į rytus nuo 45° vakarų ilgumos ir Viduržemio jūroje;
            
         
               (2)
            
            
               2009 m. balandžio 6 d. Tarybos reglamentu (EB) Nr. 302/2009 dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano, iš dalies keičiančiu Reglamentą (EB) Nr. 43/2009 bei panaikinančiu Reglamentą (EB) Nr. 1559/2007 (3), reikalaujama, kad valstybės narės praneštų Komisijai apie jų ilgesniems nei 24 metrai laivams skirtas individualias kvotas, o trumpesnių nei 24 m laivų atveju nurodytų bent gamintojų organizacijoms arba laivų, žvejojančių panašiais įrankiais, grupėms skirtas kvotas;
            
         
               (3)
            
            
               bendroji žuvininkystės politika skirta ilgalaikiam žuvininkystės sektoriaus gyvybingumui užtikrinti tausiai naudojant gyvuosius vandens išteklius pagal atsargumo principą;
            
         
               (4)
            
            
               pagal Reglamento (EB) Nr. 1224/2009 36 straipsnio 2 dalį remdamasi valstybių narių pateikta informacija arba savo pačios turima informacija, kad Europos Sąjungos, valstybės narės ar valstybių narių grupės turimos žvejybos galimybės vienu ar daugiau žvejybos įrankių ar laivais yra išnaudotos, Komisija apie tai praneša atitinkamoms valstybėms narėms ir uždraudžia žvejybą tam tikrame žvejybos rajone, tam tikrais žvejybos įrankiais, tam tikrų rūšių ar rūšių grupės ar tam tikrais būtent tai žvejybos veiklai vykdyti naudojamais laivais;
            
         
               (5)
            
            
               remiantis Komisijos turima informacija, paprastųjų tunų žvejybos Atlanto vandenyne į rytus nuo 45° vakarų ilgumos ir Viduržemio jūroje galimybės, skirtos su Kipro vėliava plaukiojantiems arba Kipre registruotiems ilgosiomis ūdomis žvejojantiems laivams, buvo išnaudotos;
            
         
               (6)
            
            
               2012 m. rugpjūčio 22 d. Kipras Komisijai pranešė, kad uždraudė savo ilgosiomis ūdomis paprastuosius tunus 2012 m. žvejojantiems laivams vykdyti žvejybos veiklą. Rugsėjo 5 d. Kipras Komisijai pranešė, kad draudimas įsigaliojo 2012 m. rugpjūčio 22 d. 09:39 val.;
            
         
               (7)
            
            
               todėl būtina, kad nedarant poveikio minėtiems Kipro veiksmams Komisija nuo 2012 m. rugpjūčio 22 d. 09:39 val. patvirtintų draudimą Atlanto vandenyne į rytus nuo 45° vakarų ilgumos ir Viduržemio jūroje su Kipro vėliava plaukiojančiais arba Kipre registruotais laivais ilgosiomis ūdomis žvejoti paprastuosius tunus,
            
         PRIĖMĖ ŠI REGLAMENTĄ:
   1 straipsnis
   Su Kipro vėliava plaukiojantiems arba Kipre registruotiems ilgosiomis ūdomis žvejojantiems laivams nuo 2012 rugpjūčio 22 d. 09:39 val. draudžiama Atlanto vandenyne į rytus nuo 45° vakarų ilgumos ir Viduržemio jūroje žvejoti paprastuosius tunus.
   Nuo tos dienos taip pat draudžiama laikyti laivuose, perkelti į varžas tukinimo ar auginimo tikslais, perkrauti, perkelti arba iškrauti į krantą tų laivų sužvejotas šių išteklių žuvis.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. spalio 4 d.
      
         
            Komisijos vardu Pirmininko pavedimu
         
         Maria DAMANAKI
         
            Komisijos narė
         
      
   
   
      (1)  OL L 343, 2009 12 22, p. 1.
   
      (2)  OL L 25, 2012 1 27, p. 55.
   
      (3)  OL L 96, 2009 4 15, p. 1.